b'\n_START_ARTICLE_\nVragova nevesta\n_START_PARAGRAPH_\nVragova nevesta je \xc5\xa1tajerska ljudska pravljica. Objavljena je v zbirki z naslovom V deveti de\xc5\xbeeli, ki jo je izdala Mladinska knjiga leta 1995. Zbirko je uredila Marija Stanonik. Objavljena je tudi v zbirki Slovenske pravljice, ki je iz\xc5\xa1la v Ljubljani pri Novi reviji leta 2002. Pravljice je zbrala in uredila Jana Unuk._NEWLINE_Pravljico je zapisal Franc Rojko v Vurberku leta 1983.\n_START_SECTION_\nVsebina\n_START_PARAGRAPH_\nMed predicami, ki so v starih \xc4\x8dasih predle, je bila tudi dekle Ilijanka. Zaradi svoje lepote je bila nesre\xc4\x8dna, saj ni nih\xc4\x8de hotel z njo plesati, ker so fantje mislili, da jih bo zavrnila. Na njeno \xc5\xbeeljo, da bi plesala s samim vragom, se to tudi zgodi. Ker no\xc4\x8de postati njegova \xc5\xbeena, izgubi star\xc5\xa1e, umre pa tudi sama. \xc4\x8cez \xc4\x8das je na njenem grobu zrasla bela lilija. Prav v tistem \xc4\x8dasu je \xc5\xbeivel mlad grof, kateremu sta zaradi bolezni umrla star\xc5\xa1a. Na robu pokopali\xc5\xa1\xc4\x8da, kamor je zahajal vsak dan, je v \xc5\xbeivi meji zagledal belo lilijo in jo odnesel domov v vazo. Skrit za zaveso je opazoval kako je iz bele lilije stopilo dekle, pokusilo njegovo kosilo in se vrnilo nazaj v lilijo. Bila je Ilijanka, ki je bila zakleta. Po posvetu z \xc5\xbeupnikom je grof Ilijanko re\xc5\xa1il prekletstva in se z njo poro\xc4\x8dil. Ko je Ilijanka kljub preprogi, ki je bila pogrnjena od ko\xc4\x8dije do cerkve, stopila na zemljo, se je vrag vrnil. Vendar je izgubil svojo mo\xc4\x8d, ker so bili svatje \xc5\xbee v cerkvi. Po poroki sta Ilijanka in grof sre\xc4\x8dno \xc5\xbeivela, v vazi pa sta vedno imela bele lilije.\n_START_SECTION_\nAnaliza pravljice po Brunu Bettelheimu\n_START_PARAGRAPH_\nZgodba se za\xc4\x8dne  z realisti\xc4\x8dno situacijo, s kme\xc4\x8dkim blagostanjem. Va\xc5\xa1\xc4\x8dani so zbrani pri kmetu. \xc5\xbdenske predejo, fantje pojejo. Ko kon\xc4\x8dajo z delom, \xc5\xa1e zaple\xc5\xa1ejo. Med njimi je tudi dekle Ilijanka, ki je tako lepa, da si jo noben fant ne upa vpra\xc5\xa1ati za ples, ker se bojijo njene zavrnitve. Kmalu se pravljica s svojim preprostim in resni\xc4\x8dnim za\xc4\x8detkom nadaljuje s fantasti\xc4\x8dnim dogodkom. Glavna knji\xc5\xbeevna oseba zabrede v hudo nevarnost. Takoj, ko Ilijanka re\xc4\x8de, da bi tudi s samim vragom plesala, \xc4\x8de bi jo prosil za ples, se ta res pojavi. Ni\xc4\x8d ne more prepre\xc4\x8diti, da se to ne bi zgodilo. Vrag se pojavi kot mlad fant, oble\xc4\x8den v lovsko obleko. Ko vidi, da ne bo mogel dobiti lepe Ilijanke za \xc5\xbeeno, prijaznega mladeni\xc4\x8da zamenja zloben vrag, ki bi rad zagospodoval nad dekletom._NEWLINE_Vrag Ilijanko postavi pred tri preizku\xc5\xa1nje. Ker ga Ilijanka nikoli ne uboga, ji umrejo star\xc5\xa1i in na koncu \xc5\xa1e sama. \xc4\x8ce bi se pravljica z izpolnitvijo zlobnih \xc5\xbeelja kon\xc4\x8dala, bi bila zgodba s pou\xc4\x8dnim koncem, ki bi nas svarila pred na\xc5\xa1imi negativnimi \xc4\x8dustvi. Ilijanka ima sre\xc4\x8do, da jo sosedje ubogajo in je ne odnesejo \xc4\x8dez doma\xc4\x8di prag, ne po cesti in jo ne pokopljejo na pokopali\xc5\xa1\xc4\x8du, druga\xc4\x8de bi jo vrag na\xc5\xa1el.  _NEWLINE_Ilijanka je v pravljici najbolj za\xc5\xbeelena \xc5\xbeenska, ki jo ima v oblasti hudobni lik, ki je poosebljanje uni\xc4\x8devalnih vidikov. _NEWLINE_Vendar Ilijanka ni umrla. Spremenila se je v belo lilijo. Bela barva simbolizira njeno \xc4\x8distost, lilija pa njeno milino. To ro\xc5\xbeo najde grof takrat, ko tudi sam potrebuje tola\xc5\xbebo, saj zaradi bolezni ostane brez star\xc5\xa1ev. Odnese jo na svoj dom. Sledi nenadni veseli preobrat. Po posvetu z \xc5\xbeupnikom grof Ilijanko re\xc5\xa1i  in ji na ta na\xc4\x8din izka\xc5\xbee ljubezen. Tudi Ilijanka je bila vesela, saj ni postala vragova \xc5\xbeena, pa\xc4\x8d pa grofova. \xc4\x8ceprav je grof le stranska knji\xc5\xbeevna oseba, nam pove, da je zaljubljenost nekaj, kar se preprosto zgodi. _NEWLINE_Na\xc5\xa1la sta se dva osamljena \xc4\x8dloveka. Konec nam \xc5\xbeeli povedati, da \xc4\x8de ho\xc4\x8de biti \xc4\x8dlovek sre\xc4\x8den, ne sme biti osamljen, kajti \xc4\x8dlovek brez so\xc4\x8dloveka sameva. _NEWLINE_Sledi poroka. Ker Iljianka stopi \xc4\x8dez rob preproge, se vrag vrne. Svatje mu uidejo v cerkev in vrag izgubi mo\xc4\x8d. Vrag je enako upravi\xc4\x8deno kaznovan kot je Ilijanka re\xc5\xa1ena. Vrag sam pade v jamo, ki jo je kopal Ilijanki. Hotel jo je pogubiti, sedaj je pogubljen on sam. Tako zmaga pravica in junakoma ni\xc4\x8d ve\xc4\x8d ne prepre\xc4\x8duje, da bi sre\xc4\x8dno \xc5\xbeivela._NEWLINE_Na koncu  pravljice se junak vrne v resni\xc4\x8dnost v kateri ni ve\xc4\x8d \xc4\x8dude\xc5\xbenih elementov._NEWLINE_O njunem nadaljnjem \xc5\xbeivljenju pa izvemo le to, da imata v vazi, kot spomin na sre\xc4\x8den dogodek,  vedno bele lilije. _NEWLINE_Tako kot veliko drugih pravljic tudi Vragova nevesta vsebuje Tolkeinove vidike, ki so potrebni za dobro pravljico. To so: domi\xc5\xa1ljija, pobeg, ozdravljenje in tola\xc5\xbeba. Tola\xc5\xbeba je mogo\xc4\x8da, ko se v svet povrne pravi red, k temu pa pripomore kaznovanje vraga. Glavna tola\xc5\xbeba je sre\xc4\x8da in zadovoljstvo glavnih likov, kar simbolizira uskladitev nasprotnih osebnosti: mo\xc5\xa1kega in \xc5\xbeenskega na\xc4\x8dela.\n_START_SECTION_\nGlavni lik\n_START_PARAGRAPH_\nIlijanka je glavna knji\xc5\xbeevna oseba. Je zelo lepa. Ljudje so jo imeli radi, ker ni bila o\xc5\xa1abna ali prevzetna. Hotela je biti kot druga dekleta, da bi tudi njo fantje povabili na ples. Vendar so se bali njene zavrnitve. Njeno \xc5\xbeivljenje popolnoma spremeni nepremi\xc5\xa1ljena izjava, da bi od\xc5\xa1la plesat tudi z vragom. Ker no\xc4\x8de postati vragova nevesta, izgubi star\xc5\xa1e. Umre tudi sama. Vendar se na koncu izka\xc5\xbee, da jo je vrag le zaklel in da je v obliki bele lilije \xc4\x8dakala na re\xc5\xa1itev.\n_START_SECTION_\nStranski liki\n_START_PARAGRAPH_\nVrag je stranski lik, ki pooseblja zlo. Pojavi se takoj, ko Ilijanka re\xc4\x8de, da bi plesala tudi z vragom. Dekle se mu zdi lepa in jo ho\xc4\x8de dobiti za svojo \xc5\xbeeno. Najprej se predstavi kot mlad fant, kasneje pa se izka\xc5\xbee, da je hinavec in je v resnici vrag. Mo\xc4\x8d izgubi \xc5\xa1ele, ko so svatje \xc5\xbee v cerkvi._NEWLINE_Grof je mlad fant, ki ostane brez star\xc5\xa1ev. Ker jih je imel zelo rad, vsak dan obi\xc5\xa1\xc4\x8de njun grob. \xc5\xbdivljenje mu spremeni bela lilija, ki jo odtrga v \xc5\xbeivi meji na robu pokopali\xc5\xa1\xc4\x8da. Po posvetu z duhovnikom re\xc5\xa1i zakleto dekle in se z njo tudi poro\xc4\x8di._NEWLINE_\xc5\xbdupnik ima vlogo mo\xc5\xbea, ki je zelo moder. Brez njega ne bi grof re\xc5\xa1il Ilijanke in zgodba se ne bi kon\xc4\x8dala s poroko. Grof odide dvakrat k njemu po nasvet. Prvi\xc4\x8d mu pove, da je bela lilija le zakleta du\xc5\xa1a in da jo lahko re\xc5\xa1i. Drugi\xc4\x8d pa jim da nasvet, da naj od ko\xc4\x8dije do cerkve pogrnejo preprogo, saj nevesta ne sme stopiti na zemljo._NEWLINE_Ilijankini in grofovi star\xc5\xa1i ter Ilijankini sosedje, ki jo pokopoljejo, so samo omenjeni.\n_START_SECTION_\nMotivno - tematske povezave\n_START_PARAGRAPH_\nMotiv vragove poroke je prisoten v ljudski pravljici Vrag se \xc5\xbeeni, kjer bi vrag prav tako rad dobil \xc5\xbeeno. Trikrat poskusi, vendar je na koncu pora\xc5\xbeen._NEWLINE_V pravljici Vrag se \xc5\xbeeni je prisoten tudi motiv preoble\xc4\x8denega vraga. Preoble\xc4\x8de se v grofa. _NEWLINE_V slovenskih ljudskih pravljicah je velikokrat prisotno prekletstvo: S ka\xc4\x8do se je o\xc5\xbeenil, Za\xc4\x8darani grad, Grofi\xc4\x8d pra\xc5\xa1i\xc4\x8d, Pravljica o \xc5\xbeabi. Tudi v svetovni mladinski knji\xc5\xbeevnosti se pojavlja motiv prekletstva: Bratec in sestrica, Trnulj\xc4\x8dica, \xc5\xbdabji kralj. Pri vseh teh pravljicah \xc4\x8dlove\xc5\xa1ka du\xc5\xa1a biva v \xc5\xbeivalih, predmetih ali v na videz mrtvih telesih in \xc4\x8daka na re\xc5\xa1itelja. Junak, ki re\xc5\xa1i zakleto du\xc5\xa1o, je na koncu za svoje dejanje nagrajen. _NEWLINE_Tako kot je v pravljici Vragova nevesta grof takoj pripravljen pomagati zakleti du\xc5\xa1i, tako je tudi v slovenski ljudski pravljici Za\xc4\x8darana ka\xc4\x8da svinjski pastir takoj pripravljen re\xc5\xa1iti za\xc4\x8darane sestre.  _NEWLINE_V koro\xc5\xa1ki ljudski pravljici Zaklete du\xc5\xa1e se prav tako pojavi motiv nepremi\xc5\xa1ljenih besed. Po\xc5\xa1tenjak, ki je v \xc5\xbeivljenju veliko pretrpel in je izgubil vero v \xc5\xbeivljenje, si je sam pri sebi rekel, da bi se najraje v zemljo pogreznil, da ne bi ve\xc4\x8d videl sveta. To se mu tudi zgodi. Iz podzemlja se vrne \xc5\xa1ele \xc4\x8dez petsto let.'